62016TJ0903_RES
Byla T‑903/16
RE
prieš
Europos Komisiją
2019 m. vasario 14 d. Bendrojo Teismo (devintoji išplėstinė kolegija) sprendimas
„Asmens duomenys – Fizinių asmenų apsauga tvarkant šiuos duomenis – Teisė susipažinti su duomenimis – Reglamentas (EB) Nr. 45/2001 – Atsisakymas leisti susipažinti – Ieškinys dėl panaikinimo – Raštas, kuriame neatlikus peržiūros pateikiama nuoroda į ankstesnį dalinį atsisakymą leisti susipažinti su duomenimis – Sąvoka „aktas, kurį galima ginčyti“, kaip tai suprantama pagal SESV 263 straipsnį – Vien patvirtinamojo akto sąvoka – Taikytinumas prieigos prie asmens duomenų srityje – Naujos ir esminės faktinės aplinkybės – Suinteresuotumas pareikšti ieškinį – Priimtinumas – Pareiga motyvuoti“
Europos Sąjungos institucijos – Fizinių asmenų apsauga tvarkant asmens duomenis – Reglamentas Nr. 45/2001 – Asmens teisė susipažinti su savo duomenimis – Naujas prašymas leisti susipažinti su tais pačiais duomenimis, pateiktas po atsisakymo leisti su jais susipažinti – Institucijos pareiga išnagrinėti ankstesnio atsisakymo leisti susipažinti su dokumentais pateisinimą – Atlikus tokią naują analizę priimtas aktas, dėl kurio galima pareikšti ieškinį dėl panaikinimo – Tik patvirtinamojo pobūdžio nebuvimas
(SESV 263 straipsnis; Europos Sąjungos pagrindinių teisių chartijos 7 straipsnis ir 8 straipsnio 1 dalis; Europos Parlamento ir Tarybos reglamento Nr. 45/2001 13 straipsnio c punktas ir 20 straipsnio 1 dalis)
(žr. 45–52 punktus)
Europos Sąjungos institucijos – Fizinių asmenų apsauga tvarkant asmens duomenis – Reglamentas Nr. 45/2001 – Asmens teisė susipažinti su savo duomenimis – Naujas prašymas leisti susipažinti su tais pačiais duomenimis, pateiktas po atsisakymo leisti su jais susipažinti – Institucijos pareiga išnagrinėti ankstesnio atsisakymo leisti susipažinti su dokumentais pateisinimą – Naują analizę pateisinančių naujų esminių faktinių aplinkybių buvimas – Naujų faktinių aplinkybių nenurodymas naujame prašyme leisti susipažinti su duomenimis – Poveikio nebuvimas
(Europos Parlamento ir Tarybos reglamento Nr. 45/2001 13 straipsnis ir 20 straipsnio 1 dalies a ir c punktai)
(žr. 56–62 punktus)
Ieškinys dėl panaikinimo – Fiziniai ar juridiniai asmenys – Priimtinumo sąlygos – Suinteresuotumas pareikšti ieškinį – Ieškinys, turintis būti naudingas ieškovui
(SESV 263 straipsnis)
(žr. 66 punktą)
Europos Sąjungos institucijos – Fizinių asmenų apsauga tvarkant asmens duomenis – Reglamentas Nr. 45/2001 – Asmens teisė susipažinti su savo duomenimis – Ieškinys dėl panaikinimo, pareikštas dėl atsisakymo leisti duomenų subjektui susipažinti su duomenimis, kurie yra su juo susiję – Suinteresuotumas pareikšti ieškinį – Duomenų subjektas, kuriam jau buvo leista susipažinti su visais šiais duomenimis arba jų dalimi – Poveikio nebuvimas
(SESV 263 straipsnis; Europos Parlamento ir Tarybos reglamento Nr. 45/2001 13 straipsnis)
(žr. 69–71 punktus)
Europos Sąjungos institucijos – Fizinių asmenų apsauga tvarkant asmens duomenis – Reglamentas Nr. 45/2001 – Asmens teisė susipažinti su savo duomenimis – Atsisakymas leisti susipažinti – Pareiga motyvuoti – Apimtis – Rėmimasis ankstesniu atsisakymu leisti susipažinti su duomenimis neatlikus naujos analizės – Nepakankamas motyvavimas
(SESV 296 straipsnis; Europos Parlamento ir Tarybos reglamento Nr. 45/2001 13 straipsnis, 20 straipsnio 1 dalies a ir c punktai ir 3 dalis)
(žr. 75–82 punktus)
Santrauka
2019 m. vasario 14 d. priimtame Sprendime RE / Komisija (T‑903/16) Bendrasis Teismas išnagrinėjo Komisijos darbuotojo prašymą panaikinti raštą, kuriuo atmestas prašymas leisti susipažinti su asmens duomenimis. Nagrinėtu atveju Komisijos saugumo direktoratas (
1
) pradėjo administracinį tyrimą dėl ieškovo. Šis direktoratas ginčijamu raštu atmetė remiantis Reglamentu Nr. 45/2001 (
2
) pateiktą ieškovo prašymą leisti susipažinti su savo asmens duomenimis. Komisija, be kita ko, teigė, kad, pirma, šis raštas yra tik ankstesnį atsisakymą leisti susipažinti su duomenimis patvirtinantis dokumentas, kurio ieškovas neginčijo per ieškinio pareiškimo teismui terminą, ir kad, antra, ieškovas neturėjo suinteresuotumo pareikšti ieškinį dėl šio rašto, nes jis buvo susijęs su asmens duomenimis, su kuriais jis jau susipažino.
Kiek tai susiję su reikalavimais dėl panaikinimo, Bendrasis Teismas visų pirma nusprendė, kad pagal Reglamentą Nr. 45/2001 asmuo bet kada gali pateikti naują prašymą leisti susipažinti su asmens duomenimis, su kuriais prieš tai jam nebuvo leista susipažinti. Gavusi tokį prašymą atitinkama institucija privalo išnagrinėti, ar ankstesnis atsisakymas leisti susipažinti su asmens duomenimis vis dar pateisinamas. Taigi atliejant naują analizę, kuria siekiama įvertinti, ar ankstesnis atsisakymas leisti susipažinti su asmens duomenimis vis dar pateisinamas, priimamas aktas, kuris yra ne vien ankstesnį aktą patvirtinantis dokumentas, bet aktas, dėl kurio galima pateikti ieškinį dėl panaikinimo. Viena vertus, iš Reglamento Nr. 45/2001 13 straipsnio c punkto, pagal kurį duomenų subjektui „bet kada“ leidžiama susipažinti su savo asmens duomenimis, matyti, kad toks asmuo turi tęstinę nuolatinę teisę susipažinti su tokiais duomenimis. Kita vertus, Reglamento Nr. 45/2001 20 straipsnio 1 dalyje numatytos išimtys ir apribojimai gali būti taikomi tik tuo laikotarpiu, per kurį jie būtini. Be to, asmens duomenų tvarkymo srityje atitinkamo asmens faktinė ir teisinė padėtis iš esmės keičiasi; tiesiog prabėgus tam tikram laikui tvarkymas gali tapti nenaudingas ar net neteisėtas, palyginti su ankstesne situacija.
Antra, Bendrasis Teismas nurodė, kad nė viena Reglamento Nr. 45/2001 nuostata duomenų subjekto neįpareigoja motyvuoti savo prašymo leisti susipažinti su savo asmens duomenimis ar jį pagrįsti. Iš to matyti, kad, kilus prieigos prie asmens duomenų klausimui, ieškovas gali remtis tuo, kad egzistuoja naujų esminių faktinių aplinkybių, pateisinančių naują nagrinėjimą, net jeigu jos neminimos ieškovo prašyme. Šioje byloje, atsižvelgęs į tai, kad ankstesnio atsisakymo leisti susipažinti motyvai buvo susiję su administraciniu tyrimu, kuris pradėtas dėl ieškovo, Bendrasis Teismas nusprendė, kad šio administracinio tyrimo užbaigimas yra nauja ir esminė faktinė aplinkybė, pateisinanti naują ieškovo teisės susipažinti su savo asmens duomenimis analizę. Šią analizę dar labiau pateisino tai, kad prieš pateikdamas naują prašymą leisti susipažinti su savo asmens duomenimis ieškovas laikėsi protingo termino (praėjo daugiau kaip šeši mėnesiai).
Trečia, Bendrasis Teismas konstatavo, kad pagal Reglamentą Nr. 45/2001 duomenų subjektas turi tęstinę ir nuolatinę teisę susipažinti su savo asmens duomenimis; ši teisė jam visų pirma suteikia galimybę pateikti prašymą leisti susipažinti su asmens duomenimis, įskaitant atvejį, kai jis jau galėjo susipažinti su visais šiais duomenimis ar jų dalimi. Tokiomis aplinkybėmis ginčijamo rašto, įskaitant tai, kiek jis susijęs su asmens duomenimis, su kuriais ieškovas jau turėjo galimybę susipažinti, panaikinimas gali turėti jam teisinių pasekmių ir būti naudingas.
Atsižvelgdamas į tai Bendrasis Teismas nusprendė, kad reikalavimai dėl panaikinimo yra priimtini.
Nagrinėdamas reikalavimų dėl panaikinimo pagrįstumą Bendrasis Teismas pripažino pagrįstu ieškinio pagrindą, susijusį su pareigos motyvuoti pažeidimu. Iš tiesų dėl naujo atsisakymo, kuris turėjo būti konstatuotas atlikus naują analizę, pažymėtina, kad nuoroda į ankstesnius sprendimus negali būti laikoma pakankamu motyvavimu. Taigi Bendrasis Teismas panaikino ginčijamą raštą, kiek juo buvo atmestas ieškovo prašymas leisti susipažinti su tam tikrais jo asmens duomenimis.
(
1
)	Komisijos Žmogiškųjų išteklių ir saugumo generalinis direktoratas.
(
2
)	2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001, p. 1; 2004 m. specialusis leidimas lietuvių k., 13 sk., 26 t., p. 102).